送晁季一罷官西歸
作者：呂本中
朝代：宋

paragraphs: 少年閱人若郵傳，漢廷公卿日千變。
故人一蹙便青雲，咫尺相逢不相見。
丈夫鬚髯但如戟，黄塵沒馬渠未識。
晁侯文采老不聞，兩耳壁塞目爲昏。
三年刺促簿書裏，更覺和氣生春温。
誰能種蘭生九畹，從公不辭墮車蹇。
冰霜入眼蚊蚋去，桃李成蹊草茅遠。
胸中滄海無水旱，眼底浮雲看舒卷。
頃來江上幾送迎，聚蚊成雷公不驚。
笙竽沸地不知曉，公但寒窗延短檠。
乃知風雨晝窈冥，我亦不廢晨鷄鳴。
箕山之下潁水邊，脱冠便歸須壯年。
諸公先尋買山錢，我亦從今當着鞭。